**Tittel Stangeavisa: Bevar dyrket mark i Roa!**

**Tittel HA: Avgjørende jordvern-mekling i Stange**

Flertallet i kommunestyret i Stange har gjort et bra arealplanvedtak – langt på veg. Politikerne fortjener ros for at de trosset administrasjonens innstilling og lot være å omdisponere jordbruksarealer på Tokstad og Hobergjordet i Ottestad til boligbygging. Denne politiske beslutningen i siste og avgjørende runde sparte minst 150 dekar matjord av ypperste klasse.

Arealplanforslaget var imidlertid usedvanlig ekstravagant i sin omgang med matjord, og la opp til omdisponering av så mye som 400 dekar dyrket mark. Som Jordvernalliansen i Innlandet tidligere har påpekt, var Stange kommune her på full kollisjonskurs med nasjonal jordvernstrategi og nasjonale interesser. Fylkesmannen i Innlandet deler vårt syn her, og fremmet en lang rekke innsigelser begrunnet i jordvern.

Nå foregår mekling mellom Stange kommune og Fylkesmannen i Innlandet om de innsigelsene som kommunen ikke har imøtekommet. Blant disse gjenstående arealene er til sammen over 100 dekar i området øst og sør for Stangebyen, dvs Roa-Navneberget-området. Som vi blant annet har påpekt i høringsuttalelse, mener Jordvernalliansen at det øst og sør for Stangebyen er nok skogsarealer som kan benyttes til tettstedsvekst, slik at nedbygging av dyrka mark i Roa-Navneberget kan unnværes.

Vi ber derfor partene om å lande meklingen slik at dyrka mark i dette området øst og sør i Stangebyen bevares. Lykkes dette, vil Stange kommune ha landet sin arealplan på en jordvernmessig forsvarlig måte.

Vi minner om at Stange allerede har planavklart nok arealer i Ottestad, Stangebyen og Tangen til å ta hånd om behovet for nye boliger i planperioden. Også Fylkesmannen har tatt fatt i at planen legger opp til en betydelig overkapasitet på boligområder. Nå gjelder det å få fart på de tidligere planavklarte prosjektene, inkludert en sentrumsplan for Stangebyen.

*Arbeidsutvalget i Jordvernalliansen i Innlandet,*

*Lars Opsal jr (Hedmark Bondelag), Lars Mæhlum (Naturvernforbundet i Hedmark), Odd Erik Kokkin (LO i Innlandet) og Lars Arne Mjørlund (Oppland Bondelag)*